Ekìıyeè k'e Saul ı̨łaà gots'ǫ̀ K'àowo wecheekeè goweè hanıwǫ.
Eyıt'à yahtıı-wet'àaɂàa-deè ts'ǫ̀ èhtła.
Kǫ̀ta Damaskus ekǫ ełègehdèe-kǫ̀ gòlaa sìı hazǫǫ̀ gots'ǫ̀ eetł'è ha yı̨ı̨hwhǫ.
Ekǫ gots'ǫ dǫzhìı eyıts'ǫ ts'èko Zezì wenàowoò k'ę̀ę̀ geedaa sìı nıgoìle gà Jerusalem gıdaànìı̨laà agole ha nıwǫ.
Kǫ̀ta Damaskus ts'ǫ̀ nıwà-lea nììtła ekò hǫtsaa yak'e gots'ǫ wemǫǫ̀ hazǫǫ̀ ts'ǫ̀ dzęh agòjà,
sadeètł'ı nàtsoo wek'e nàı̨dı̨į̀ ajà.
Saul dèè k'e nàakw'o eyıts'ǫ wets'ǫ̀ hats'edıì hǫt'e,
“Saul,
Saul,
dànìghǫ dasenèehɂa?”
Saul hadı,
“K'àowo,
amìı anet'e?”
“Zezì aht'e,
sı̨ sìı dasenèehɂa hǫt'e.
Nıį̀tła gà kǫ̀ta ts'ǫ̀ anede,
ayìı dànele ha sìı nets'ǫ̀ hagedı ha,”
Zezì yèhdı.
Dǫ Saul xè aget'ı̨ı̨ sìı ekìı nàgeèhza geèhyeh t'à agııdì whìle.
Gots'edeè hǫt'e egeèhkw'ǫ hanìkò dǫ wı̨ı̨zìı gıaɂı̨-le.
Saul nıìtła ekò wegha xègaat'ı̨-le agòjà.
K'egeehɂı̨ t'à kǫ̀ta Damaskus ts'ǫ̀ geède.
Taı dzęę̀ ts'ǫ̀ wegha xègoèht'į̀-le,
eyıts'ǫ shètı̨-le,
tı sı wewàhǫǫdì-le.
Damaskus ekǫ Nǫ̀htsı̨ wecheekeè ı̨łè nàdè,
Ananıas wìyeh.
Gots'ǫ̀ K'àowo wenazhıı wègoèht'į̀ xè yets'ǫ̀ gode,
“Ananıas!”
yèhdı.
“Hęɂę,
sets'ǫ̀ K'àowo,
neèhkw'ǫ,”
Ananıas yèhdı.
Gots'ǫ̀ K'àowo yets'ǫ̀ hadı,
“Tı̨lı Ehkw'ı Nııɂàa gòyeh k'e Zhıdàà wekǫ̀ nàątła.
Ekǫ kǫ̀ta Tarsus got'ı̨į̀ Saul wìyeh ghǫ daɂı̨hke,
eyı dǫ sets'ǫ̀ yahtı t'à.
Saul wenazhıı xègoèht'į̀ ekò dǫ Ananıas wìyeh yets'àèhtła gà edılà yek'e ayį̀į̀là t'à wegha xènagoèht'į̀ ajà,”
gots'ǫ̀ K'àowo yèhdı.
Ananıas hadı,
“Sets'ǫ̀ K'àowo,
eyı dǫ weghǫ godı łǫ eèhkw'o.
Nets'ǫ dǫ Jerusalem nàgedèe sìı hoìla łǫ gogha hòèhtsı̨ ghǫ eèhkw'o.
Dıì yahtıı-gha-k'aodèe godahxà jǫ nììtła,
dǫ neghǫ gınì nàtsoo sìı dǫ-danìı̨laa-kǫ̀ ts'ǫ̀ agole ha jǫ nììtła ı̨lè,”
yèhdı.
Hanìkò gots'ǫ̀ K'àowo Ananıas ts'ǫ̀ hadı,
“Ekǫ nàątła!
Eyı dǫ wììhchì hǫt'e,
wet'ǫ̀ǫ̀ dǫ hazǫǫ̀ xàɂaa sıızì k'ègeezǫ ha.
Dǫ eyıì-le xàɂaa gha k'aodèe ts'ǫ̀ gode ha eyıts'ǫ Israel got'ı̨į̀ sı ts'ǫ̀ gode ha,
eyı gha wììhchì hǫt'e.
Sıızì ts'ıhɂǫ̀ hòtł'ò daı̨ɂa ha sìı yek'èezǫǫ̀ awehłe ha,”
Zezì yèhdı.
Eyıt'à Ananıas eyı kǫ̀ ts'ǫ̀ èhtła gà ekǫ goyaèhtła.
Saul wekwìt'a dawhehdì gà hayèhdı,
“Sèot'ı̨ Saul,
tı̨lı k'e jǫ ts'ǫ̀ naı̨tłe ekò gots'ǫ̀ K'àowo Zezì nets'ǫ̀ wègoèht'į̀ ı̨lèe sìı nets'ǫ̀ sı̨ı̨hɂà.
Nedaà xègaat'ı̨ anade ha eyıts'ǫ Yedàyeh Nezı̨ı̨ nek'e ade ha nets'ǫ̀ sı̨ı̨hɂà,”
yèhdı.
Ekòet'ıì Saul wedaà gots'ǫ t'asìı xàı̨tł'ı,
eyı tł'axǫǫ̀ wegha xègoèht'į̀ anajà.
Saul nıìtła gà wek'ètaìdzǫǫ̀ agį̀į̀là.
Shètı̨ tł'axǫǫ̀ nàtsoò anajà.
Damaskus ekǫ Nǫ̀htsı̨ wecheekeè goxè whaà-lea ts'ǫ̀ nàı̨dè.